## El Centre del Carme ret homenatge al cine d’animació amb la projecció de ‘Las aventuras de Tadeo Jones’ i la trobada amb el director valencià Vicente Mallols

*** Este divendres, 26 de desembre, el Centre del Carme dedica la seua última sessió de ‘CCCC Claus per al cinema’ al públic infantil i familiar
* La sessió comptarà amb la presentació en línia de José Mota, que posa veu a un dels personatges, i també se celebrarà una xarrada entre Vicente Mallols i Rafael Maluenda sobre el cine animat**

El Centre del Carme Cultura Contemporània (CCCC) dedica la seua sessió nadalenca del cicle ‘CCCC Claus per al cinema’ a les pel·lícules d’animació, este divendres, 26 de desembre, en una trobada dirigida al públic infantil i familiar en la qual es projectarà la pel·lícula *Las aventuras de Tadeo Jones* i que comptarà amb la participació del director valencià Vicente Mallols.

*Las aventuras de Tadeo Jones* és considerada per la crítica la millor pel·lícula d’animació espanyola de la història. Per la seua banda, el director, Vicente Mallols, és un dels cineastes d’animació amb més reconeixement professional, guanyador de diversos premis, inclòs el Premi Lola Gaos o el premi del públic del Festival de Màlaga 2025 pel seu curtmetratge *Carmela*.

La trobada, d’entrada gratuïta, dirigida pel cineasta Rafael Maluenda, començarà a les 18 hores, amb la presentació en línia de l’actor, director i guionista José Mota, que posa veu a un dels personatges principals de la pel·lícula.

Després de la projecció, Maluenda mantindrà una xarrada amb Vicente Mallols, en la qual revelaran algunes de les claus de la pel·lícula, del treball dels actors de doblatge, així com del cine d’animació en general.

Mallols explicarà també les diferències entre rodar una pel·lícula amb actors o fer-la amb ninots o dissenys digitals. Tot això d’una manera amena i pròxima per a fomentar la participació dels xiquets i xiquetes.

El director gerent del Consorci de Museus de la Comunitat Valenciana, Nicolás Bugeda, ha recordat “la importància de fomentar la participació dels públics en la cultura, així com la formació en este cas del públic infantil, iniciant-los en el coneixement de les arts com és el cine”.

**Tadeo Jones**

*Las aventuras de Tadeo Jones* és el primer llargmetratge que presenta el popular personatge, un obrer que somia de ser com Indiana Jones, el protagonista de les pel·lícules de Steven Spielberg. En clau d’humor, la pel·lícula parodia el llegendari arqueòleg aventurer, creuant les influències cinematogràfiques amb les dels còmics espanyols.

La pel·lícula, que va ser rebuda com la major producció d’animació espanyola de tots els temps, va resultar un èxit nacional i internacional de tals dimensions que va impulsar seqüeles igualment exitoses, fins al punt que s’espera, per a l’estiu de 2026, la quarta entrega de la saga de Tadeo Jones.

*Las aventuras de Tadeo Jones* va guanyar els Goya a millor pel·lícula d’animació, millor guió i millor direcció novella, entre molts altres premis, i va ser, a més, un gran èxit de taquilla i el seu impacte va superar diversos rècords establits fins al moment, col·locant-se fins i tot per davant de famoses produccions d’animació americanes.

L’última sessió de l’any de ‘CCCC Claus per al cinema’, que ret homenatge al cine d’animació, busca també reconéixer la figura del cineasta valencià Vicente Mallols.

Mallols, guanyador del premi del públic del Festival de Màlaga en l’edició de 2025, amb el seu curtmetratge *Carmela*, i del Premi Lola Gaos, és un dels cineastes d’animació amb més reconeixement professional.

En 2023 va ser nominat al Premi Berlanga amb la seua sèrie d’animació *Trazo critico*, i en 2015, en el Festival de Sitges, amb *El criptozoólogo*. També és autor de la sèrie d’animació *El diario de Bita y Cora* (2018), *The Inner Life* (2022) i *Becarias* (2023).

Fecha: 23/12/2025